Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: határozza meg [243/2003. (XII. 17.) Korm. rendelet]. Tantárgyunk esetében a NAT ajánlás
Paragraph Index: 439

1. Bevezetés A táncoktatás a szakiskolákban nem művészettanulást, hanem a művészeten keresztül való tanulást jelenti. A művészet élménye az ismeretszerzés egyik forrása. A tanulóknak tapasztalatokat kell szerezni a művészetről és ennek a tapasztalatnak fel kell ébresztenie a felfedezés, a kíváncsiság, az érdeklődés, a másfajta ismeretekhez való hozzájutás örömét, mely segít a különböző szakterületek közötti átjárhatóság megteremtésében. A csoportos tánctanulás lehetőséget ad egy közös kultúra létrehozására és megerősíti a „valahova tartozás” érzését, segít eltüntetni a szociális szakadékokat. A képzés igazi értéke a kulturált szórakozás iránti igény felkeltése és a közösségépítés mással nem pótolható sajátos módja. A táncoktatásnak nagy szerepe lehet a szabadidő értelmes eltöltésében. A rövid tánctörténeti áttekintés, a tanított táncok európai tánckultúrába helyezése pedig kapcsolódik a nép- és honismeret tematikájához, az európai azonosságtudat kialakításához. A csoportosan végzett táncolás segít: – abban, hogy a résztvevők összhangba kerüljenek önmagukkal, társaikkal, környezetükkel, – az önfegyelem és felelősségérzet kialakításában, – a múlt és jelen értékeinek befogadásában, – abban, hogy később maguk igyekezzenek megtalálni a művészeti képzés egyéb forrásait (pl. táncház), – a fiatalokat fenyegető kockázatok (erőszak, kábítószer-szenvedély) megelőzésében. Képessé teheti a tanulót: – saját kreativitásának a felismerésére, – az önbecsülés és mások iránti tisztelet elsajátítására, – az önbizalom kialakítására, – a hallgatás, a csend megismerésére, – új gondolatokkal és eltérő szokásokkal szembeni nyitottá válásra. A csoportosan végzett táncolás fejleszti: – a tanulók koncentráló- és emlékezőképességét, – a tanulók kreativitását, – a tanulók mozgáskultúráját, – a tanulók fizikai állóképességét, – a tanulók ritmusérzékét, – a tanulók ízlését, – a tanulók társművészetek iránti érzékenységüket. A táncolás kapcsolatot teremt az értelem és az érzelmek között. A Tánc tanítása az iskolák helyi tantervében a tanulók által választható szabadidős területként, a tanítási időn kívüli 4 óra terhére tervezhető. 2006/79/II. szám

Source: https://magyarkozlony.hu/hivatalos-lapok/7ba66e68d98430c592ceb9544edaf158b09e674d/dokumentumok/092aae5a881b0a3521e547815a6192e60be698be/letoltes